
β-bomlás paraméterek és a ritkaföldfém r-folyamat gyakoriságcsúcs keletkezése

Dolgozatom a földi körülmények között is megtalálható legnehezebb stabilis izotópok (U, Th), valamint vasnál nehezebb izotópok körülbelül 50%-ának keletkezéséért felelős neutronbefogásos r-folyamattal foglalkozik. Fő témája az r-folyamat kifagyási szakaszában létrejövő ritkaföldfém gyakoriságcsúcs kialakulásában meghatározó szerepet játszó egzotikus neutrongazdag ritkaföldfém magok béta-bomlásának vizsgálata. Az asztrofizikai számításokban szignifikáns bizonytalanságot jelentő nukleáris paraméterek (tömeg, héjszerkezet, β-bomlás paraméterek, hasadási paraméterek stb.) kísérleti meghatározása kritikus fontosságú. A mérési adatok hiányában ezen egzotikus magok tulajdonságaira a különböző modellek nagyságrendileg eltérő jóslatokat adnak, melyek megszorítása az r-folyamat jobb megértését, az asztronómiai megfigyelések pontosabb értelmezését teszi lehetővé.

Kiértékelésem alapjául a RIKEN Nishina Központban végzett kísérletből (NP1612-RIBF148) származó mérési eredmények szolgálnak. A RIBF gyorsító segítségével az elsődleges urán nyalábot Be céltárggyal ütköztetve változatos proton-neutron arányú izotópokból álló ún. koktélnyaláb jön létre. Ezen nyalábot a BigRIPS szeparátoron keresztül az AIDA-BRIKEN rendszerbe vezetik, ahol detektálhatóak az implantációs, β-bomlás, γ-bomlás események. Időbélyegek segítségével elkészíthető az implantáció-béta (i-β) hisztogram, melyen az implantációt követően az eltelt idő függvényében vannak feltüntetve az i-β koincidencia események hozamai, melyek Bateman-formula segítségével illeszthetőek.

Az implantáció-béta-gamma hisztogramok exponenciális illesztéséből megkapható az adott magra jellemző felezési idő, mellyel ellenőrzöm a Bateman-formula segítségével történt illesztésből kapott felezési időket.
A β-bomlás egy különleges módját, az ún. β-késleltetett neutron kibocsátást is vizsgálom. Ennek során a β-bomlás a leánymag neutronszeparációs energia feletti nívóira vezet, ezért azt (akár többszörös) neutronkibocsátás követheti, melyet a kibocsátás valószínűségével (Pn-érték) jellemezzük. Vizsgálva az adott maghoz tartozó i-β és implantáció-béta-neutron koincidencia események eloszlásának integráljainak hányadosát a Pn-érték meghatározható.

Dolgozatomban összesen 28 darab 159-166Pm, 161-168Sm, 165-170Eu, 167-172Gd izotóp felezési idejét és késő neutron kibocsátási valószínűségét határoztam meg. Eredményeimet is tartalmazó The Astrophysical Journal folyóiratban megjelent cikk elkészültében társszerzőként vettem részt.



